इमरान खान कहते हैं कि भारत-पाकिस्तान रिश्ते को सुधारने की कोशिश नवाज शरीफ ने की थी। लेकिन भारतीय पीएम नरेंद्र मोदी का रुख पाकिस्तान को लेकर आक्रामक था और ये सबसे बड़ी वजह थी कि दोनों देशों के बीच रिश्ते सामान्य नहीं हो सके। ये बात अलग है कि इमरान खान साक्षात्कार में ये नहीं बताते हैं कि कश्मीर और आतंकी संगठनों के मुद्दे पर पाकिस्तान के हुक्मरानों के साथ साथ उनकी स्पष्ट सोच क्या है। पाकिस्तान के चुनाव में इस दफा पीपीपी या पीएमएल-एन कश्मीर के मुद्दे पर उस तरह का आक्रामक रवैया नहीं अपना रहे हैं जो पहले अपनाते थे। कश्मीर के मुद्दे पर इन दोनों दलों की नाकामी के लिए इमरान खान पीएम मोदी के सख्त रुख को जिम्मेदार बताते हैं। ऐसे में पाकिस्तान तहरीक-ए- इंसाफ पार्टी जब हमलावर अंदाज में कश्मीर के मुद्दे को पाक की अवाम के सामने रख रही है तो उसे लोग पसंद कर रहे हैं।